钦定古今图书集成/理学汇编/学行典/第260卷 > 夏馥
## 钦定古今图书集成/理学汇编/学行典/第260卷 > 夏馥

按《后汉书夏馥传》：“馥字子治，陈留圉人也。少为书生，
言行质直，同县高氏、蔡氏并皆富殖，郡人畏而事之，
唯馥比门不与交通，由是为豪姓所仇。桓帝初，举直
言不就。馥虽不交时宦，然以声名为中官所惮，遂与
范滂、张俭等俱被诬陷，诏下州郡，捕为党魁，及俭等
亡命经历之处，皆被收考，辞所连引，布遍天下。馥乃”
顿足而叹曰：“孽自己作，空污良善。一人逃死，祸及万
家，何以生为？”乃自剪须变形，入林虑山中，隐匿姓名，
为冶家佣，亲突烟炭，形貌毁瘁。积二三年，人无知者。
后馥弟静乘车马载缣帛追之，于涅阳市中，遇馥不
识，闻其言声，乃觉而拜之。馥避不与语，静追随至客
舍共宿。夜半，密呼静曰：“吾以守道疾恶，故为权宦所
陷。且念营苟全以庇性命，弟奈何载物相求，是以祸
见追也。”明旦别去，党禁未解而卒。